M'hijiex l-ewwel darba li Malta ntagħżlet bħala l-post ewlieni sabiex jinġibed film mondjali iżda din id-darba xtutna mhux ser jilbsu maskla b'identita differenti. Għall-ewwel darba, Malta ser tiġi murija kif inhi, b'identita Maltija għall-aħħar għaliex għandha parti prinċipali f'film ta' Bollywood. B'xenarju Mediterranju liema bħalu, id-Direttur tal-film Ali Abbas Zafar, stqarr magħna li Malta kienet il-post perfett għal dan il-film hekk kif il-pajjiż jikkumplimenta sew ix-xenarju tal-istorja: Id-direttur kompla billi qal, li xenarji f'film jaf ikunu illoġiċi iżda l-entitajiet Maltin iffaċilitaw dan il-proċess. Fl-aħħar qalilna li verament jinsab ħerqan sabiex jerġa' jirritorna Malta u jaħdem fuq film tal-azzjoni. Il-Ministru tat-Turiżmu Konrad Mizzi stqarr li dan il-film huwa investiment importanti sabiex Malta tkompli ssaħħaħ ir-relazzjonijiet tagħha mal-Indja kif ukoll sabiex Malta tkompli turi lid-dinja l-potenzjal tagħha għal din l-industrija. Dan huwa film importanti ħafna. Aħna bħala ministeru flimkien mal-Film Commission nedejna strateġija biex flimkien nattiraw iktar films ta' Bollywood lejn pajjiżna. Dan huwa suq importanti ħafna. Kellan it-'Thugs of Hindustan' ftit żmien ilu u dan huwa t-tieni major production li hawn ġewwa pajjiżna. Il-ħaġa sabiħa dwar dan il-production huwa li t-tema hija dwar Malta iġifieri t-tema hija sabiħa ħafna u allura n-nies ġewwa l-Indja se jisimgħu kanzunetti u xeni dwar Malta, u ser isiru jafu aktar dwar il-pajjiż. Jiena ċert li dan il-movie se jwassal għal aktar interaction u aktar interess ġewwa l-Indja lejn pajjiżna. Min-naħa tiegħu, Johann Grech, il-kummissarju tal-films qal li hawn interess kbir f'pajjiżna mhux biss minn bollwood iżda anki minn hollywood: Qed insibu interess tajjeb kemm bħala Malta fil-locations tagħha kif ukoll fil-Malta Film Studios li għandna t-tankijiet, water tanks tagħna huma litereally magnet għall-industrija tal-films.